Na temelju članka 118. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12, 16/12., 86/12., 126/12, 94/13., 152/14., 07/17.,68/18, 98/19, 64/20, 151/22, 155/23, 156/23) te članka 29. Statuta Osnovne škole Ive Andrića, Školski odbor Osnovne škole Ive Andrića na sjednici održanoj dana 8. 5. 2025. godine donio je

**P R A V I L N I K**

**O RADU VIJEĆA UČENIKA**

1. **OPĆE ODREDBE**

Članak 1.

Ovim Pravilnikom uređuju se pitanja koja se odnose na izbor članova Vijeća učenika (u daljnjem tekstu: Vijeća), prava i dužnosti članova, pripremanje, sazivanje i tijek rada na sjednicama, donošenje odluka, način glasovanja, izbor predsjednika i zamjenika predsjednika, vođenje zapisnika i druga pitanja važna za rad Vijeća.

Članak 2.

Način rada Vijeća, po pitanjima koja nisu regulirana ovim Pravilnikom, uređuju se zaključkom Vijeća.

1. **IZBOR ČLANOVA VIJEĆA, NJIHOVA PRAVA I OBVEZE**

Članak 3.

Vijeće se osniva od predstavnika učenika od I. do VIII. razreda.

Članak 4.

Predstavnike učenika u Vijeću, po jednog predstavnika iz svakog razrednog odjela, biraju učenici, neposredno, na prvom sastanku razredne zajednice.

Članak 5.

Prvu, konstituirajuću, sjednicu Vijeća saziva pedagog, odnosno učitelj koordinator, kojeg imenuje ravnatelj Škole na sjednici Učiteljskog vijeća i rukovodi sjednicom do izbora predsjednika i zamjenika predsjednika.

Prva sjednica Vijeća mora se održati u roku od najdulje osam ( 8 ) dana od dana imenovanja članova Vijeća učenika.

Članak 6.

Na prvoj, konstituirajućoj sjednici, Vijeće bira predsjednika i zamjenika predsjednika iz redova svojih članova.

Članak 7.

Obveze su Vijeća učenika:

* promicati interese Škole u lokalnoj zajednici,
* poticati angažman učenika u radu Škole i
* obavještavati Školski odbor, stručna tijela Škole i Vijeće roditelja o svojim stavovima i prijedlozima koji se odnose na rad u Školi i upravljanje Školom.

Članak 8.

Članovi vijeća dužni su aktivno sudjelovati u radu Vijeća i pridržavati se reda propisanog ovim Pravilnikom.

Članak 9.

Svaki član Vijeća ima pravo, na sjednici Vijeća, predlagati i upućivati primjedbe u svezi s pitanjima koja su na dnevnom redu.

Svaki član Vijeća ima pravo, na sjednici, postavljati pitanja, tražiti objašnjenja i obavijesti u svezi s radom Vijeća.

Na postavljena pitanja, predsjednik Vijeća, odnosno koordinator, dužan je odgovoriti na istoj sjednici, a ako to nije moguće, odgovor će pripremiti za sljedeću sjednicu.

Članak 10.

Članovi Vijeća mogu pokrenuti, pred nadležnim organima škole (Školskim odborom, Učiteljskim vijećem, Razrednim vijećem i ravnateljem), pitanja koja se odnose na standard učenika u školi, na njihova prava, obveze i odgovornosti, na rad koji učenici obavljaju u školi, posebice na društveno koristan rad, izvannastavne aktivnosti, kao i na organiziranje izleta, posjeta, ekskurzija i drugih akcija.

1. **RAD VIJEĆA**

Članak 11.

Dnevni red, za sastanak Vijeća, priprema predsjednik uz suradnju zamjenika. U pripremanju sjednice, predsjedniku, po potrebi, pomaže učitelj koordinator, školski pedagog i ravnatelj Škole.

Članak 12.

Sjednicu Vijeća saziva predsjednik, a u nenazočnosti predsjednika, zamjenik predsjednika.

Sjednica Vijeća zakazuje se najmanje tri dana prije održavanja sjednice.

Sjednice se održavaju u Školi, osim u slučaju hitnosti mogu se održati i elektronski.

Članak 13.

Sjednica Vijeća učenika može se održati ako je nazočna većina od ukupnog broja članova Vijeća. Vijeće donosi odluke većinom glasova od ukupnog broja članova vijeća.

Članak 14.

Sjednici Vijeća dužni su biti nazočni svi članovi Vijeća.

U slučaju spriječenosti, dužni su obavijestiti predsjednika ili njegova zamjenika o razlozima spriječenosti najkasnije jedan dan prije održavanja sjednice.

Članak 15.

Sjednici vijeća nije obvezan nazočiti učitelj koordinator ili školski pedagog, a ukoliko je nazočan, nema prava odlučivanja. Na Sjednici Vijeća mogu biti nazočni, po potrebi, ravnatelj Škole, predsjednik Školskog odbora i predsjednik Vijeća roditelja.

Članak 16.

Na sjednici Vijeća, raspravlja se samo o točkama dnevnog reda koji je utvrđen prije početka sjednice.

Članak 17.

Za narušavanje dnevnog reda na sjednici se mogu narušitelju izreći sljedeće mjere: opomena, oduzimanje riječi i udaljenje sa sjednice. Oduzimanje riječi izriče se osobi koja nakon opomene i dalje narušava dnevni red, a udaljenje osobi koja nakon oduzimanja riječi i dalje ometa ili na drugi način narušava dnevni red. Opomenu, oduzimanje riječi i udaljenje sa sjednice izriče predsjednik Vijeća učenika.

Članak 18.

Vijeće može odlučiti o prekidu sjednice ako se utvrdi da se ne mogu razmotriti sva pitanja dnevnog reda. U tom slučaju odmah se utvrđuje dan i sat održavanja sljedeće sjednice.

Članak 19.

Utvrđivanje konačne odluke, po točkama dnevnog reda, donosi se glasovanjem.

Ako za rješenje istog pitanja ima više prijedloga, predsjednik stavlja na glasovanje pojedine prijedloge onim redom kako su predloženi.

O svakom prijedlogu glasuje se zasebno. Glasovanje je, u pravilu, javno.

Članak 20.

Članovi Vijeća glasuju tako što se opredjeljuju "ZA" ili "PROTIV" prijedloga, "SUZDRŽAN" od glasovanja ili izdvojenim mišljenjem.

Javno glasovanje vrši se dizanjem ruke.

Članak 21.

U slučaju da se za prijedlog nije opredijelila potrebna većina ili je broj glasova "ZA" ili "PROTIV" isti, glasovanje se ponavlja, pa ako rezultat glasovanja bude opet isti, predsjednik odgađa sjednicu za jedan sat, a ako se ponovi situacija, sjednica se odgađa na tri dana. Ako Vijeće ni tada ne donese odluku, predsjednik je dužan u roku od tri dana od dana održavanja sjednice o tome obavijestiti ravnatelja i Školski odbor te zatražiti njihovo mišljenje. Mišljenje se mora dostaviti Vijeću najkasnije u roku od tri dana od dana dobivanja obavijesti.

Članak 22.

Vijeće može, na prijedlog predsjednika ili drugog člana Vijeća, odlučiti da se glasuje tajno. Tajno glasovanje provodi se na glasačkim listićima. Rezultat tajnog glasovanja utvrđuje predsjednik i dva člana koja odabere Vijeće. Predsjednik vijeća objavljuje rezultate glasovanja.

Članak 23.

Odluke i zaključci Vijeća objavljuju se na oglasnoj ploči Škole.

Članak 24.

Sjednica Vijeća odgađa se kad predsjednik utvrdi da Vijeću nije nazočna većina potrebna za održavanje sjednice i odlučivanje na istoj.

Članak 25.

Vijeće može svog člana razriješiti članstva i prije isteka vremena na koje je izabran, u sljedećim slučajevima:

* na osobni zahtjev,
* zbog gubitka statusa redovitog učenika,
* zbog neopravdanog izostajanja sa sjednica više od tri puta,
* zbog nezainteresiranosti za sudjelovanje u radu Vijeća.

Članak 26.

Vijeće je dužno svoj rad temeljiti na skupnom radu te se stoga unutar Vijeća osnivaju timovi i izabiru rukovoditelji timova za rad u izvannastavnim aktivnostima.

Članak 27.

Vijeće je dužno ispravno i redovito obavještavati o pitanjima koja se razmatraju i o kojima se donose odluke kao i o cjelokupnom radu nadležnih tijela i učenika Škole.

Članak 28.

Vijeće učenika obvezno je, pismenim putem, izvijestiti Školski odbor i ravnatelja Škole o svom radu i odlukama koje su donesene.

Članak 29.

Na sjednici Vijeća vodi se zapisnik. Zapisničar može biti biran za svaku sjednicu zasebno, ili se na prvoj, konstituirajućoj sjednici, nakon izbora predsjednika i zamjenika, izaberu i stalni zapisničar i njegov zamjenik.

Članak 30.

Zapisnik se vodi u bilježnici tvrdog uveza.

Članak 31.

Zapisnik Vijeća obvezatno sadrži:

* redni broj sjednice,
* mjesto, nadnevak i vrijeme održavanja,
* imena i prezimena predsjednika i zapisničara,
* broj nazočnih članova Vijeća,
* imena nazočnih koji nisu članovi Vijeća i njihove funkcije,
* imena nenazočnih članova vijeća,
* ukupan broj članova i konstataciju da je sjednici nazočan broj članova Vijeća potreban za punovažno odlučivanje,
* usvojen dnevni red,
* ime i prezime podnositelja izvješća i sumarne podatke o izvješću,
* imena i prezimena sudionika u raspravi te nadnevak i sat nastavka sjednice,
* potpis predsjednika i zapisničara,
* predsjednik potpisuje na desnoj strani, a zapisničar na lijevoj strani.

Članak 32.

Izmjene i dopune zapisnika vrše se samo odlukom Vijeća prilikom njegova usvajanja. Za vođenje zapisnika odgovoran je zapisničar.

**IV. PRIJELAZNE I ZAVRŠNE ODREDBE**

Članak 33.

Ovaj Pravilnik o radu Vijeća učenika može se mijenjati i dopunjavati samo na način i u postupku po kojem je donesen.

Članak 34.

Ovaj Pravilnik o radu Vijeća učenika stupa na snagu osmoga dana od dana objave na oglasnoj ploči Škole.

|  |  |
| --- | --- |
| KLASA: 007-04/25-02/17 URBROJ: 251-169-01-25-1 Zagreb, 8.5.2025. |  |

Predsjednik/ica Školskog odbora:

Danijela Strmotić

Ovaj Pravilnik o radu Vijeća učenika objavljen je na oglasnoj ploči Škole 8. 5. 2025.godine, a

stupio je na snagu 16. 5. 2025. godine.

Ravnateljica: Dubravka Miklec, univ.spec